Na temelju članka 36. Zakona o poljoprivredi („Narodne novine“ br. 118/18, 42/20, 127/20, 52/21 i 152/22 ) i članka 33. Statuta Grada Gospića („Službeni vjesnik Grada Gospića“ br. 7/09, 5/10, 7/10 i 1/12, 2/13, 3/13 – pročišćeni tekst, 7/15, 1/18, 3/20 i 1/21), Gradsko vijeće Grada/ Gospića na sjednici održanoj dana \_\_\_\_\_\_\_\_\_\_\_\_\_\_\_\_2023. godine, donijelo je

***PROGRAM POTPORA U POLJOPRIVREDI I RURALNOM RAZVOJU GRADA GOSPIĆA ZA RAZDOBLJE 2023. – 2027.***

**I UVOD**

**Članak 1.**

Ovim Programom potpora u poljoprivredi i ruralnom razvoju Grada Gospića za razdoblje 2023. – 2027. (u daljnjem tekstu: Program), utvrđuju se aktivnosti u poljoprivredi za koje će Grad Gospić, u razdoblju od 2023. do 2027. godine dodjeljivati potpore male vrijednosti te kriteriji i postupak dodjele istih.

Potpore podrazumijevaju dodjelu bespovratnih novčanih sredstava iz Proračuna Grada Gospića.

**Članak 2.**

Potpore male vrijednosti iz članka 1. dodjeljuju se sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru - u daljnjem tekstu: Uredba 1408/2013. i Uredbom Komisije (EU) 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru- u daljnjem tekstu: Uredba 2019/316.

Sukladno članku 1. Uredbe 1408/2013, ovaj se Program primjenjuje na potpore dodijeljene poduzetnicima koji se bave primarnom proizvodnjom poljoprivrednih proizvoda, uz iznimku:

a) potpora čiji je iznos određen na temelju cijene ili količine proizvoda stavljenih na tržište,

b) potpora djelatnostima vezanima uz izvoz, to jest potpora koje su izravno vezane uz izvezene količine, potpora za osnivanje i upravljanje distribucijskom mrežom ili za neke druge tekuće troškove vezane uz izvoznu djelatnost,

c) potpora uvjetovanih korištenjem domaćih umjesto uvoznih proizvoda.

Sukladno članku 2. Uredbe 1408/2013, „poljoprivredni proizvodi“ znači proizvodi iz Priloga I. Ugovora o funkcioniranju Europske unije, uz iznimku proizvoda ribarstva i akvakulture obuhvaćenih Uredbom Vijeća (EZ) br. 104/2000.

Ostale potpore koje se dodjeljuju po ovom Programu iz članka 1. dodjeljuju se sukladno pravilima EU o pružanju državne potpore propisanim Uredbom Komisije (EZ) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore - u daljnjem tekstu: Uredba 1407/2013.

**Članak 3.**

Ovim Programom nastoji se u skladu sa nacionalnim i županijskim programima, dodatno doprinijeti gospodarskom i socijalnom razvoju ruralnog područja Grada Gospića.

**Opći ciljevi** koji se neposredno i posredno nastoje postići ovim Programom, mogu se definirati kao:

1. restrukturiranje i modernizacija poljoprivrednih gospodarstava i poslovnih subjekata u ruralnim područjima kroz bolje korištenje proizvodnih kapaciteta, uvođenje novih tehnologija i inovacija;
2. poticanje prerade proizvoda iz primarne poljoprivredne proizvodnje i dobivanje proizvoda s dodatnom vrijednošću;
3. zaštita autohtonih i izvornih poljoprivrednih proizvoda u svrhu njihove kvalitetne pripreme, prezentacije i ponude tržištu;
4. poticanje provođenja edukacija i stručnog osposobljavanja poljoprivrednika;
5. potpora uvođenju i primjeni modernih tehnoloških rješenja koji vode ka povećanju produktivnosti proizvodnje i kvalitete proizvoda primjerenih standardima EU;
6. osiguranje primjerenog životnog standarda u ruralnim područjima, pridonošenje stabilnosti poljoprivrednog dohotka te motivacija i povećanje interesa posebno mladih za bavljenje poljoprivrednom proizvodnjom;
7. potpora udruživanju poljoprivrednih proizvođača
8. diversifikacija i razvoj ruralnih gospodarskih aktivnosti;
9. stvaranje uvjeta za pripremu projekata koji će se kandidirati za sredstva fondova EU;
10. povećanje voćarske proizvodnje;
11. povećanje ratarske proizvodnje;
12. poticanje uzgoja domaćih životinja.

**Članak 4.**

Programom se propisuju mjere i aktivnosti kojima će se osigurati provedba utvrđenih ciljeva iz članka 3. ovog Programa, te obveza proračunskog planiranja sredstava namijenjenih provedbi Programa, koje će se korisnicima odobravati u vidu bespovratne financijske potpore **(u daljnjem tekstu: Potpora).**

Programom se propisuju i korisnici propisanih mjera, kriteriji, uvjeti, način i postupak ostvarivanja potpora, maksimalna visina osiguranih sredstva potpore po korisniku, kao i nadzor nad korištenjem sredstava potpore.

**Članak 5.**

Sukladno članku 2., točka 2. Uredbe 1408/2013 i članku 2., točka 2. Uredbe 1407/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

**Članak 6.**

Korisnici sredstava potpore mogu biti poljoprivredna gospodarstva upisana u Upisnik poljoprivrednih gospodarstava te trgovačka društva, obrti i zadruge, koja imaju sjedište odnosno prebivalište na području Grada Gospića i registrirana su za obavljanje poljoprivredne ili prerađivačke djelatnosti poljoprivrednih proizvoda.

Iznimno, korisnici potpore mogu biti zadruge koje provode aktivnosti od općeg interesa i značaja za područje Grada Gospića kao i pravne osobe registrirane za djelatnosti istraživanja tržišta, te obrazovne i znanstvene organizacije radi prijenosa visoko specijaliziranog znanja te uspostavljanje znanstvene i stručne suradnje s javnim i privatnim sektorom.

Korisnici potpora utvrđenih ovim Programom ne mogu biti fizičke i pravne osobe, koje su u stečaju, poteškoćama, postupku likvidacije i koje imaju nepodmirene obveze prema državi, svojim zaposlenicima i Gradu Gospiću.

**Članak 7.**

Financijska sredstva za provedbu ovog Programa, osigurat će se u Proračunu Grada Gospića za svaku godinu provođenja Programa.

Sredstva potpore se dodjeljuju putem otvorenog javnog poziva za svaku od utvrđenih mjera, osim za Mjeru 4) Razvoj stočarstva, Aktivnost 4. Umjetno osjemenjivanje goveda (plotkinja), za koju se sredstva dodjeljuju na temelju ugovora Grada Gospića i Veterinarske ambulante Gospić d.o.o., koja je nositelj stručnog zahvata umjetnog osjemenjivanja te koja korisnicima cijenu usluge umanjuje za iznos potpore Grada Gospića utvrđen člankom 17. ovog Programa. Sredstva se isplaćuju do iskorištenja sredstava osiguranih za svaku proračunsku godinu sukladno kriterijima i uvjetima utvrđenim ovim Programom.

Sredstva potpore doznačiti će se korisnicima radi sufinanciranja dijela troškova realizacije programa po načelu da jedan korisnik za svaku godinu provođenja programa može konkurirati za jednu ili više mjera te da može ostvariti maksimalni iznos potpore od 6.500,00 EUR/48.974,25 kn.

Prihvatljivi troškovi moraju biti u skladu s Javnim pozivom i nastati u razdoblju **od 1. siječnja godine u kojoj se raspisuje Javni poziv do dana zatvaranja Poziva odnosno u iznimnim slučajevima prihvatljivost će se definirati odredbama Javnog Poziva,** osim za Mjere za koje se uvjeti za ostvarenje potpore stječu na temelju stanja u prethodnoj kalendarskoj godini (Mjera 4: razvoj stočarstva).

Iznimno od prethodnog stavka ovoga članka, sredstva za potporu ulaganjima u nepoljoprivredne djelatnosti na obiteljskom poljoprivrednom gospodarstvu odobravat će se i na temelju poslovnog programa, odnosno investicijske studije.

**Članak 8.**

Neprihvatljivi troškovi, za koji se ne može ostvariti sufinanciranje su:

* porez na dodanu vrijednost u slučaju da je korisnik porezni obveznik upisan u registar obveznika PDV-a i ima pravo na odbitak PDV-a;
* pristojbe i naknade;
* bankovni troškovi, troškovi jamstava i slične naknade;
* osnivački kapital;
* kupnja i zakup poljoprivrednog zemljišta ili postojećih zgrada;
* troškovi amortizacije i mjesečnog najma poslovnog prostora;
* oglašavanje (emitiranje na TV-u, radio postajama, objave u tisku);
* reprezentacije, službena putovanja (dnevnice, prijevoz, hotel i sl.);
* troškovi za kupnju rabljene mehanizacije, strojeva i opreme nastali temeljem kupoprodajnog ugovora.

**II. NAMJENA SREDSTAVA POTPORE**

**Članak 9.**

***Sredstva pomoći dodjeljuju se u razdoblju od 2023. do 2027. godine kao bespovratna sredstva za provedbu slijedećih mjera:***

***Sukladno Uredbi 1407/2013:***

|  |  |
| --- | --- |
| ***Mjera 1.*** | *Investicije u preradu poljoprivrednih proizvoda – Investicije u izgradnju i opremanje preradbenih kapaciteta u poljoprivredi* |
| ***Mjera 2.*** | *Poticanje promocije i plasmana autohtonih i tradicionalnih poljoprivrednih proizvoda, te obnova i očuvanje zaštićenih i izvornih pasmina* |
| ***Mjera 3.*** | *Sufinanciranje tehničke pomoći za programe Europske unije* |
| ***Mjera 4.*** | *Uspostava i jačanje proizvođačkih grupa i proizvođačkih organizacija (zadruge ili trgovačka društva)* |
| ***Mjera 5.*** | *Ulaganja u pokretanje nepoljoprivrednih djelatnosti na obiteljskom poljoprivrednom gospodarstvu* |

***Sukladno Uredbi 1408/2013:***

|  |  |
| --- | --- |
| ***Mjera 1.*** | *Potpore za biljnu proizvodnju* |

***Mjera 2.*** *Analiza poljoprivrednog zemljišta*

***Mjera 3.*** *Razvoj stočarstva*

|  |  |
| --- | --- |
| ***Mjera 4.*** | *Potpora sufinanciranja dijela troškova stručnog nadzora i sustava ocjenjivanja sukladnosti u ekološkoj proizvodnji* |
| ***Mjera 5.*** | *Potpora za održivu poljoprivrednu proizvodnju* |
| ***Mjera 6.*** | *Potpora za kupnju mineralnog gnojiva* |

***MJERE Sukladno Uredbi 1407/2013:***

1. ***Investicije u preradu poljoprivrednih proizvoda***

**Članak 10.**

Sredstva bespovratne potpore za investicije u preradu, pakiranje i skladištenje poljoprivrednih proizvoda poljoprivrednim gospodarstvima dodjeljuju se za:

* **Aktivnost 1.** - Investicije u izgradnju objekata i nabavku opreme za preradu, pakiranje i skladištenje u poljoprivredi;

Iznos sredstava potpore po jednom korisniku godišnje iznosi do 50% od ukupne vrijednosti pojedine investicije, ili do 3.500,00 EUR/26.370,75 kn.

Uvjeti za dodjelu sredstava potpore su:

* da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt ili zadruga, registrirani za obavljanje poljoprivredne ili prerađivačke djelatnosti, te ima prebivalište odnosno sjedište na području Grada Gospića*;*
* da će se ulaganje izvršiti u novu opremu;
* da podnositelj zahtjeva ima izrađen poslovni plan ili studiju ulaganja.

1. ***Poticanje promocije i trženja tradicionalnih poljoprivrednih proizvoda***

**Članak 11.**

Sredstva potpore za promociju tradicionalnih poljoprivrednih proizvoda dodjeljuju se za:

* **Aktivnost 1.** - Promocija i/ili plasman poljoprivrednih proizvoda preko nastupa na sajmovima i manifestacijama;
* **Aktivnost 2.** - Označavanje poljoprivrednih proizvoda nekom od oznaka posebnih svojstava hrane: „tradicionalni ugled“, „izvornost“, „zemljopisno podrijetlo“, brendiranje, te uspostavu robnih marki i uvođenje različitih standarda (HACCP-a, ISO i sl.).

Najviši iznos godišnje potpore po korisniku dodjeljuje se:

* za potporu iz stavka 1. Aktivnost 1. ovog članka u iznosu do 50 % stvarnih troškova, ali najviše do 600,00 EUR/4.520,70 kn;
* za potporu iz stavka 1. Aktivnost 2. ovog članka u iznosu do 50 % stvarnih troškova, ali najviše do 4.000,00 EUR/30.138,00 kn;

Uvjeti za dodjelu sredstava potpore su:

* za potporu iz stavka 1. Aktivnost 1., podnositelji zahtjeva mogu biti obiteljska poljoprivredna gospodarstva i zadruge, koje promiču i zastupaju interese poljoprivrednih proizvođača na području Grada Gospića, kroz njihovo sudjelovanje na domaćim i stranim sajmovima i manifestacijama posvećenima poljoprivredi i turizmu;
* za potporu iz stavka 1. Aktivnost 2., podnositelj zahtjeva su fizičke i pravne osobe koje se nalaze u postupku označavanja statusa proizvoda nekom od oznaka posebnih svojstava hrane.

1. ***Sufinanciranje tehničke pomoći za programe Europske unije***

**Članak 12.**

Sredstva za tehničku pomoć poljoprivrednim proizvođačima i prerađivačima za pripremu i aplikaciju projekta za sredstva iz programa Europske unije namijenjena poljoprivredi i ruralnom razvoju, dodjeljuju se za:

* **Aktivnost 1. -** Opće izdatke koji obuhvaćaju naknade za arhitekte, inženjere, konzultante, studije izvedivosti, patente, licence i poslovne planove.

Najviši iznos pomoći po jednom korisniku godišnje iznosi 50 % stvarnih troškova, ali najviše do 1.000,00 EUR/7.534,50 kn.

Uvjeti za dodjelu sredstava pomoći su:

* da je podnositelj zahtjeva poljoprivredno gospodarstvo upisano u Upisnik poljoprivrednih gospodarstava te da ima prebivalište, odnosno sjedište na području Grada Gospića;
* da je projekt pozitivno ocijenjen od Lokalne akcijske grupe – LAG LIKA.

1. ***Uspostava i jačanje poljoprivrednih zadruga***

**Članak 13.**

Sredstva pomoći za uspostavu i jačanje poljoprivrednih zadruga dodjeljuju se za:

* **Aktivnost 1.** - potpora novoosnovanim poljoprivrednim zadrugama za registraciju i početni rad,
* **Aktivnost 2.** - sufinanciranje projekata i aktivnosti postojećih poljoprivrednih zadruga.

Najviši iznos pomoći po jednom korisniku godišnje iznosi do 1.900,00 EUR/14.315,55 kn, za potporu iz stavka 1. Aktivnost 1. ovog članka, te do 2.600,00 EUR/19.589,70 kn za potporu iz stavka 1. Aktivnost 2. ovog članka.

Uvjeti za dodjelu sredstava potpore su:

**Aktivnost 1:**

* da je podnositelj zahtjeva registrirana zadruga sa sjedištem u Gradu Gospiću;
* dodjeljuje se isključivo u godini osnivanja zadruge;

**Aktivnost 2:**

* da je podnositelj zahtjeva registrirana zadruga koja ima sjedište u Gradu Gospiću;
* da su u programu zadruge navedeni projekti i aktivnosti za koje se traži potpora, te da je specificiran troškovnik izvođenja projekata/aktivnosti;
* da je podnositelj zahtjeva dostavio izvješće o namjenskom utrošku sredstava za realizaciju projekata/aktivnosti koji su u prethodnom razdoblju financirani iz proračuna Grada Gospića;
* iznimno, podnositelj zahtjeva može biti zadruga registrirana na području druge JLS koja provodi projekte/aktivnosti na području Grada Gospića.

1. **Potpora ulaganjima u nepoljoprivredne djelatnosti na obiteljskom poljoprivrednom gospodarstvu**

**Članak 14.**

Potpora se dodjeljuje u svrhu pokretanja nepoljoprivrednih djelatnosti na području ruralnog prostora kako bi se poljoprivrednim proizvođačima omogućilo bavljenje djelatnostima komplementarnim poljoprivredi, doprinijelo dodatnim zapošljavanjima na poljoprivrednim gospodarstvima i kako bi se osigurala njihova održivost.

Potpora se dodjeljuje za slijedeće aktivnosti:

* **Aktivnost 1.** – Ulaganja u smještajne kapacitete i kapacitete za pružanje ugostiteljskih usluga, pripremanja i usluživanja jela, pića i napitaka na obiteljskom poljoprivrednom gospodarstvu, kroz ulaganja u podizanje kvalitete osnovnih i dodatnih sadržaja, uz uvjet povećanja kapaciteta i dodatne ponude na OPG-u registriranom za ugostiteljske usluge, ulaganja u gradnju, rekonstrukciju i/ili uređenje/opremanje novih smještajnih kapaciteta, kušaonica, izletišta na OPG-u ili kušaonica na PG-u, prostor za održavanje radionica, prezentaciju ili prodaju domaćih proizvoda sa OPG-a;
* **Aktivnost 2.** - Ulaganja u ostale nepoljoprivredne djelatnosti na obiteljskom poljoprivrednom gospodarstvu za razvoj i unapređenje dodatnih sadržaja kao što su: sportsko-rekreativni, konjički, lovni, ribolovni, ciklo turistički, kreativno-edukativni sadržaji, nabava i postavljanje dodatnih vanjskih sadržaja za odmor i rekreaciju turista, povećanje i poboljšanje standardnih i propisanih uvjeta za osobe s invaliditetom.

Najviši iznos potpore namijenjen provedbi ovih aktivnosti po jednom korisniku godišnje iznosi do 50% dokumentiranih troškova, ali najviše do 10.000,00 EUR/75.345,00 kn.

Uvjeti za dodjelu sredstava pomoći su:

* da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt i zadruga, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području grada Gospića, te da se smještajni kapaciteti nalaze na području grada Gospića;
* da podnositelj zahtjeva najmanje godinu dana pruža ugostiteljske usluge smještaja u domaćinstvu ili na obiteljskom poljoprivrednom gospodarstvu, te da nema dospjelog dugovanja za turističku članarinu i boravišnu pristojbu
* da podnositelj zahtjeva ima izrađen poslovni plan (investicijska studija);
* da je podnositelj zahtjeva osigurao preostala financijskih sredstva nužna za realizaciju projekta;
* obavezno je ishođenje odobrenja nadležnog tijela o obavljanju nepoljoprivrednih djelatnosti za koje se traži potpora,
* poljoprivredno gospodarstvo mora u trenutku podnošenja zahtjeva za potporu imati ekonomsku veličinu od najmanje 1.000 eura.

**MJERE Sukladno Uredbi 1408/2013:**

1. **Potpore za biljnu proizvodnju**

**Članak 15.**

Potpora se dodjeljuje za ulaganja u podizanje novih ili obnovu postojećih trajnih nasada u voćarstvu, uvođenje sustava za navodnjavanje te nabavu sadnica ljekovitog i aromatičnog bilja.

* + **Aktivnost 1** – Sufinanciranje nabave voćnih sadnica,
  + **Aktivnost 2** – Sufinanciranje nabave i postavljanja sustava za navodnjavanje za povrtlarske i cvjećarske kulture (uključujući ljekovito i aromatično bilje) te višegodišnje nasade,
  + **Aktivnost 3** - Sufinanciranje nabave sadnica ljekovitog i aromatičnog bilja.

Najviši iznos godišnje potpore po korisniku dodjeljuje se:

* za potporu iz stavka 1. Aktivnost 1. ovog članka, u iznosu do 50% stvarnih troškova, ali najviše do 660,00 EUR/4.972,77 kn;
* za potporu iz stavka 1. Aktivnost 2. ovog članka u iznosu do 50% stvarnih troškova, ali najviše do 1.050,00 EUR/7.911,23 kn;
* za potporu iz stavka 1. Aktivnost 3. ovog članka u iznosu do 50% stvarnih troškova, ali najviše do 660,00 EUR/4.972,77 kn;

Uvjeti za dodjelu sredstava potpore su:

* + da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt ili zadruga, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području grada Gospića, te se trajni nasadi nalaze na području grada Gospića;
  + za sadnju i sjetvu se mora koristiti certificirani sadni materijal;
  + da je trajni nasad minimalne površine 0,5 ha *(*za Aktivnosti 1) ili 0,25 ha (za Aktivnost 3);
  + da će se ulaganje izvršiti u novu opremu i na površinama većim od 0,5 ha, iznimno za površine pod plastenicima/staklenicima većim od 0,25 ha (za Aktivnost 2).

***Analiza poljoprivrednog zemljišta***

**Članak 16.**

U cilju poboljšanja strukture obradivih površina i osiguranja profitabilnije poljoprivredne proizvodnje ovom potporom sufinancirat će se analize poljoprivrednog zemljišta. Analizu tla provode ovlašteni laboratoriji (institucije) na području Republike Hrvatske.

* + **Aktivnost 1** – Sufinanciranje troškova analize tla

Iznos sredstava potpore po jednom korisniku godišnje iznosi do 50% dokumentiranih troškova, ali najviše do 660,00 EUR/4.972,77 kn.

Uvjeti za dodjelu sredstava potpore su:

-da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo, obrt i zadruga, registrirani za obavljanje poljoprivredne ili prerađivačke djelatnosti, te da imaju prebivalište odnosno sjedište na području Grada Gospića;

-izvršena analiza tla s preporukom;

-dokaz o vlasništvu ili korištenju poljoprivrednog zemljišta;

-račun izdan na podnositelja zahtjeva;

-minimalna površina od 0,5 ha.

1. **Razvoj stočarstva**

**Članak 17.**

Potpora se dodjeljuje kako bi se unaprijedio proizvodni potencijal u sektoru mliječnog govedarstva, unaprijedio uzgoj ličke janjetine, tovne junadi, krmača, koza i magarica, te poboljšao genski potencijal krava plotkinja.

* **Aktivnost 1** – Potpora za uzgoj mliječnih krava,
* **Aktivnost 2** – Potpora za uzgoj ovaca u svrhu proizvodnje ličke janjetine,
* **Aktivnost 3** – Potpora za nabavu rasplodnog stada u govedarstvu (uzgoj mliječnog goveda),
* **Aktivnost 4** – Potpora za nabavu rasplodnog stada u svinjogojstvu (uzgoj krmača),
* **Aktivnost 5** – Potpora za uzgoj koza,
* **Aktivnost 6** – Potpora za uzgoj magarica,
* **Aktivnost 7** – Umjetno osjemenjivanje goveda (plotkinja).

Za potporu iz stavka 1. Aktivnost 1. ovog članka, potpora se odobrava sukladno količini predanog mlijeka u prethodnoj kalendarskoj godini i to:

* 400,00 EUR/3.013,80 kn za korisnika koji je predao od 5.000 do 10.000 litara mlijeka;
* 800,00 EUR/6.027,60 kn za korisnika koji je predao od 10.001 do 15.000 litara mlijeka;
* 1.150,00 EUR/8.664,68 kn za korisnika koji je predao od 15.001 do 25.000 litara mlijeka;
* 1.300,00 EUR/9.794,85 kn za korisnika koji je predao više od 25.001 do 50.000 litara mlijeka;
* 1.500,00 EUR/11.301,75 kn za korisnika koji je predao više od 50.001 litara mlijeka.

Za potporu iz stavka 1. Aktivnost 2. ovog članka odobrava se potpora u iznosu od:

* 27,00 EUR/203,43 kn po grlu za nabavu ovaca pasmine ličke pramenke,
* najveći iznos potpore po korisniku je 660,00 EUR/4.972,77 kn godišnje.

Za potporu iz stavka 1. Aktivnost 3. ovog članka odobrava se potpora u iznosu od:

* najviši iznos godišnje potpore po korisniku dodjeljuje se u iznosu do 50% stvarnih troškova, ali najviše do 660,00 EUR/4.972,77 kn;
* minimalno je potrebno nabaviti jednu rasplodnu junicu mliječne pasmine;

Za potporu iz stavka 1. Aktivnost 4. ovog članka odobrava se potpora u iznosu od:

* najviši iznos godišnje potpore po korisniku dodjeljuje se u iznosu do 50% stvarnih troškova, ali najviše do 265,45 EUR/2.000,00 kn;
* minimalno je potrebno nabaviti jednu rasplodnu krmaču;

Za potporu iz stavka 1. Aktivnost 5. ovog članka odobrava se potpora u iznosu od:

* 27,00 EUR/203,43 kn za poljoprivredna gospodarstva koja posjeduju minimalno 10 koza;
* najviši iznos potpore po korisniku je 660,00 EUR/4.972,77 kn godišnje;

Za potporu iz stavka 1. Aktivnost 6. ovog članka odobrava se potpora u iznosu od:

* najviši iznos godišnje potpore po korisniku dodjeljuje se u iznosu do 50% stvarnih troškova, ali najviše do 265,45 EUR/2.000,00 kn;
* minimalno je potrebno nabaviti jednu magaricu;

Za potporu iz stavka 1. Aktivnost 7. ovog članka, odobrava se potpora u iznosu od:

* 20,00 EUR/150,69 kn po osjemenjenom govedu za poljoprivredna gospodarstva koja posjeduju od 1 -19 krava i junica;
* 27,00 EUR/203,43 kn po osjemenjenom govedu za poljoprivredna gospodarstva koja posjeduju 20 i više krava i junica.

Uvjeti za dodjelu sredstava potpore su:

* + da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo i obrt, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području Grada Gospića;
  + za potporu iz stavka 1. Aktivnost 1 ovog članka, obavezan je dokaz o predanoj količini mlijeka u prethodnoj kalendarskoj godini;
  + za potporu iz stavka 1. Aktivnost 2 ovog članka, obavezan je dokaz o kupnji grla pasmine ličke pramenke;
  + za potporu iz stavka 1. Aktivnost 3 ovog članka, obavezan je upis grla u Jedinstveni registar domaćih životinja i dokaz o nabavi rasplodnog stada u govedarstvu;
  + za potporu iz stavka 1. Aktivnost 4 ovog članka, obavezan je upis krmača u Jedinstveni registar domaćih životinja i dokaz o kupnji rasplodnih krmača/nazimica;
  + za potporu iz stavka 1. Aktivnost 5 ovog članka, obavezan je upis grla u Jedinstveni registar domaćih životinja i dokaz o kupnji grla koza;
  + za potporu iz stavka 1. Aktivnost 6 ovog članka, obavezan je upis grla u Jedinstveni registar domaćih životinja i dokaz o kupnji grla magarica;
  + za potporu iz stavka 1. Aktivnost 7 ovog članka, Veterinarska ambulanta Gospić d.o.o. kao ovlaštenik sredstava potpore dostavlja mjesečni zahtjev s priloženim računima za obavljenu uslugu, na kojima mora biti vidljiv potpis korisnika usluge kao jamstvo za izvršenje usluge.

1. **Potpora sufinanciranja dijela troškova stručnog nadzora i sustava ocjenjivanja sukladnosti u ekološkoj proizvodnji**

**Članak 18.**

Potpora se dodjeljuje kako bi se unaprijedio proizvodni potencijal u sektoru ekološke poljoprivredne proizvodnje za troškove stručnog nadzora i sustava ocjenjivanja sukladnosti u ekološkoj proizvodnji.

* **Aktivnost 1** – Potpora za sufinanciranje ekološke proizvodnje

Iznos sredstava potpore po jednom korisniku godišnje u visini 50% iznosa dokumentiranih troškova, a najviše do 400,00 EUR/3.013,80 kn godišnje po korisniku.

Uvjeti za dodjelu sredstava potpore su:

-da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo i obrt, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području Grada Gospića;

-preslika dokaza o upisu u Upisnik proizvođača u ekološkoj proizvodnji poljoprivrednih i prehrambenih proizvoda,

-potvrdnica izdana od strane ovlaštene pravne osobe,

-preslike ugovora i/ili računa (R1 ili R2) o ulaganju u ekološku proizvodnju,

-preslika izvoda sa žiro računa korisnika o plaćanju po osnovi ugovora i/ili bezgotovinskih računa.

1. **Potpora za održivu poljoprivrednu proizvodnju**

**Članak 19.**

Potpora za održivu poljoprivrednu proizvodnju dodjeljuje se u svrhu postizanja što boljih rezultata u poljoprivredi koje mogu doprinijeti ekonomskoj i socijalnoj održivosti ruralnog prostora. Cilj ove potpore je očuvanje sastavnica okoliša (tlo, voda, zrak…) u poljoprivrednoj proizvodnji kroz sustav održivosti. Potpora se dodjeljuje za troškove kupnje sjemena i održavanja plodoreda.

* **Aktivnost 1** – Sufinanciranje nabave sjemena žitarica

Iznos sredstava potpore po jednom korisniku godišnje u iznosu od 50% stvarnih troškova, ali najviše do 199,08 EUR/1.500,00 kn.

Uvjeti za dodjelu sredstava potpore su:

-da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo i obrt, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području Grada Gospića;

-obrađena površina poljoprivrednog zemljišta minimalno 1,00 ha;

-preslike računa ili druge vjerodostojne dokumentacije o nabavi sjemena;

-dokaz o pravnom osnovu korištenja poljoprivrednog zemljišta.

1. **Potpora za kupnju mineralnog gnojiva**

**Članak 20.**

Potpora za kupnju mineralnog gnojiva dodjeljuje se u svrhu osnaživanja poljoprivrednih proizvođača kroz određenu nadoknadu povećanja troškova proizvodnje nastalih porastom cijene mineralnih gnojiva.

* **Aktivnost 1** – Potpora za kupnju mineralnog gnojiva

Iznos sredstava potpore po jednom korisniku godišnje u iznosu od 50% stvarnih troškova, ali najviše do 199,08 EUR/1.500,00 kn.

Uvjeti za dodjelu sredstava potpore su:

-da je podnositelj zahtjeva obiteljsko poljoprivredno gospodarstvo upisano u Upisnik poljoprivrednih gospodarstava, te trgovačko društvo i obrt, registrirani za obavljanje poljoprivredne ili prerađivačke djelatnosti, te imaju prebivalište odnosno sjedište na području Grada Gospića;

-minimalna prihvatljiva površina pod poljoprivrednim kulturama iznosa 1,00 ha;

-preslike računa i druge vjerodostojne dokumentacije o nabavi mineralnog gnojiva;

-dokaz o pravnom osnovu korištenja poljoprivrednog zemljišta.

**III PODNOŠENJE ZAHTJEVA I ISPLATA SREDSTAVA POMOĆI**

**Članak 21.**

Postupak dodjele potpore provodi se temeljem javnog poziva koji se objavljuje, za jednu ili više mjera iz članka 9. ovog Programa, na mrežnoj stranici Grada Gospića.

Javni poziv je otvoren do iskorištenja sredstava osiguranih u proračunu Grada za tekuću godinu, a najkasnije do 31. listopada za tekuću godinu.

Zahtjevi za isplatu sredstava potpore podnose se na obrascu koji će izraditi nadležni Gradski upravni odjel, a istim će se propisati dokumentacija potrebna za ostvarivanje prava na dodjelu potpore iz ovog Programa.

Nepravodobni i nepotpuni zahtjevi za isplatu sredstava potpora neće se razmatrati.

**Članak 22.**

Postupak obrade podnesenih zahtjeva za dodjelu potpore provodi Povjerenstvo za dodjelu potpora u poljoprivredi i ruralnom razvoju (u daljnjem tekstu: Povjerenstvo).

Povjerenstvo čine predsjednik i četiri člana, koje zaključkom imenuje gradonačelnik.

**Članak 23.**

Povjerenstvo radi na sjednicama koje saziva predsjednik Povjerenstva, te o svome radu vodi zapisnik.

Povjerenstvo u cilju sveobuhvatne procjene projekta, nakon što utvrdi da podnositelj zahtjeva ispunjava uvjete iz ovog Programa, te da je priložio propisanu dokumentaciju, može izvršiti i terenski izvid (očevid), na temelju kojeg će dodatno utvrditi da je proizvodnja ili aktivnost za koju se potpora odobrava izvršena, odnosno, da će biti izvršena.

Povjerenstvo na temelju većine glasova ukupnog broja svojih članova donosi prijedlog Zaključka o dodjeli potpore, te ga upućuje gradonačelniku na donošenje.

Povjerenstvo ima pravo ne odabrati niti jedan zahtjev.

Po donošenju Zaključka, Gradonačelnik i korisnik bespovratne potpore sklapaju Ugovor.

Iznimno od stavka 5. ovog članka, kod odobravanja potpore za umjetno osjemenjivanje goveda (plotkinja) koju korisnici ostvaruju posredstvom Veterinarske ambulante, Ugovor o dodjeli ove potpore sklapaju Gradonačelnik i Veterinarska ambulanta Gospić d.o.o..

**Članak 24.**

Korisnik kojem je odobrena potpora u iznosu većem od 663,61EUR/5.000,00 kn, dužan je u roku od 15 dana od dana potpisivanja Ugovora na adresu Grada Gospića dostaviti ovjerenu (solemniziranu) bjanko zadužnicu koja služi kao jamstvo za uredno izvršenje ugovora.

Sredstva će se korisniku doznačiti najkasnije 30 dana od dana sklapanja Ugovora o dodjeli potpore.

Ukoliko se utvrdi da korisnik dobivena sredstva ne koristi namjenski ili se utvrdi da je priložio neistinitu dokumentaciju i podatke za odobravanje pomoći, od istog će se zatražiti povrat dodijeljenih sredstava u Proračun Grada Gospića. Ako korisnik ne izvrši povrat sredstava u roku koji ne može biti dulji od 90 dana, aktivirat će se osiguranje plaćanja putem bjanko zadužnice ili će se pokrenuti postupak prisilne naplate preko nadležnih pravosudnih i drugih tijela i bit će trajno isključen iz svih gradskih subvencija u poljoprivredi i ruralnom razvoju.

**Članak 25.**

Sukladno članku 3. Uredbe Komisije (EU) 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru ukupan iznos potpora male vrijednosti koji je dodijeljen jednom poduzetniku ne smije prijeći iznos od 20.000,00 EUR-a tijekom razdoblja od tri fiskalne godine.

Sukladno članku 6. Uredbe 1408/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti u sektoru poljoprivrede iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1408/2013.

Sukladno članku 3. Uredbe 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR-a tijekom razdoblja od tri fiskalne godine te se ta gornja granica primjenjuje bez obzira na oblik ili svrhu potpore.

Sukladno članku 6. Uredbe 1407/2013, podnositelj zahtjeva mora svom zahtjevu priložiti izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi 1407/2013.

**IV OSTALE ODREDBE**

**Članak 26.**

Za kontrolu namjenskog korištenja sredstava potpore, vođenje evidencije o korisnicima pomoći, vrstama pomoći i visini isplaćenih sredstava zadužuje se nadležni Gradski upravni odjel.

Korisnici potpore dužni su opremu nabavljenu sredstvima potpore zadržati u funkciji i ne smiju je prodati ili na drugi način otuđiti sljedeće tri godine.

O provođenju ovog Programa i provedbi programa za koje su odobrena nepovratna sredstva, nadležni Gradski upravni odjel podnijet će izvješće Gradskom vijeću Grada Gospića.

Sa svim osobnim podacima prikupljenim na temelju odredbi ovoga Programa postupat će se u skladu s Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4. 5. 2016.).

**V ZAVRŠNE ODREDBE**

**Članak 27.**

Ovaj Program stupa na snagu dan nakon dana objave u „Službenom vjesniku Grada Gospića“.

PREDSJEDNICA GRADSKOG VIJEĆA

GRADA GOSPIĆA

Ana Marija Zdunić, v.r.